Vieața e un spectacol variabil; toate scenele ei ma interesează, dela cele mai neînsemnate până la cele mai mărețe E o tragi-comedie, care mă face veșnic curios. Cu toate curiozitățile de-apururi nesăvârșise: curiozitatea singurătăților, a călătoriei, a prieteniei, a iubirii, a citirii, a admirației, a tuturor vițiilor ca și a tuturor virtuților, niciodată n’am fost acelaș; nestatornicia e călăuza curiozității. Când ies pe stradă, mă întreb: ce voiu vedea? ce voiu întâlni ? Când intru într’o casă, gândesc: cu cine voiu vorbi; ce voiu auzi ? E ceva mai plăcut de așteptat decât eternul: mâine ? Ce nuanțe va avei cerul mâine? Ce carte genială va apare mâine? Ce descoperire se va face, în știință, mâine? Ce discurs, stupid sau admirabil, se va pronunța mâine, într’unul din parlamentele europene? Agenția Havas nu este un nesfârșit izvor de curiozități ? Cine știe!... Mâine poate, întâlnind un sărac, îl voiu ajută la timp sa nu moară de foame. Mâine, poate, se va află direcția balonului; mâine, poate, se va găsi un mijloc de corespondență interplanetară între locuitorii depe pământ și cei din Marte; mâine poate se va realiza unul din marile idealuri sociale; mâine, poate, un geniu tardiv va aduce o inovație în artă sau în literatură; mâine, poate, voiu sărută o gură frumoasă...